Truls Åkerlund

Truls Åkerlund (født 1973) er en norsk professor, forkynner og forfatter som har doktorgrad i organisasjonsledelse fra Regent University.  

Åkerlund begynte sin utdannelse med to-årige studier i Kultur- og mediefag ved Universitetet i Stavanger tidlig på 1990-tallet, og supplerte med ex.phil og et halvårsstudium i jus før han begynte som videojournalist i lokal-TV i 1997. Her ble han etter hvert også vaktsjef og programleder. Åkerlund har senere studert historie og pedagogikk ved Høgskolen i Telemark, og har cand.mag-grad herfra. I tillegg har han studert ved Det teologiske menighetsfakultet i Oslo og har en mastergrad i praktisk teologi fra Regent University i Virginia Beach, USA. 

Etter at han sluttet som journalist startet Åkerlund å arbeide som medielærer på videregående skole. Han ble senere førsteamanuensis ved Høyskolen for ledelse og teologi, der han fra november 2023 er professor. Han har doktorgrad i organisasjonsledelse fra Regent University, og en redigert versjon av avhandlingen er publisert som boken A phenomenology of Pentecostal leadership. 

Truls Åkerlund har vært engasjert i kristent arbeid siden tidlig i tenårene, først innen musikk og media, senere innen ungdomsarbeid, forkynnelse og ledelse. Han var fram til høsten 2021 pastor i pinsemenigheten Salt Skien. Åkerlund ga ut sin første bok, Maximumssonen, i 2001. Hans andre bok, Gud i kirkeasyl, kom ut i 2007 og ble nominert til Emmausprisen. Åkerlunds tredje bok kom ut i 2013, med tittelen Feil fortelling fortalt. Den femte boken hans, Men vi var ikke hjemme, kom ut på verbum i 2021.

 Referanser 

Kategori:Fødsler i 1973
Kategori:Norske forfattere
Kategori:Personer fra Skien kommune